Марко Ганчев
Въздишка на есперанто

chitanka.info

Я виж учебника реликва

на татко ми, есперантиста,

каква носталгия извиква

у мен, когато шкафа чистя.

Заради мен преди войната

баща ми учил, сричал, писал —

да има общ език земята

не само във езиков смисъл.

Ако река, без помощ чужда

и аз бих могъл да напредна,

обаче не възникна нужда,

освен сега, да го погледна.

Изглежда е въпрос на участ,

а не на мода и на нрави

за нашите деца да учат

езиците на свръхдържави.

Така да е оттук нататък,

макар на тоя да не мога

да му открия недостатък

в граматиката, нито в слога.

Безупречен, а пък умира.

В названието му, изглежда,

дълбока грешка се намира:

то в превод ще рече надежда…

1980

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.